b'\n_START_ARTICLE_\nR\xc3\xbcdiger von Kirchmayr\n_START_SECTION_\n\xc5\xbdivljenjepis\n_START_PARAGRAPH_\nAprila 1941 se je Kirchmayr za\xc4\x8del \xc5\xa1olati za voja\xc5\xa1kega pilota v Jagdfliegerschule 5, poleti 1941 pa je bil dodeljen k 4./JFS 5, ki je deloval z baze v Le Havre-Octeville in je pomagal JG 2 in JG 26 pri obrambi Francije. Tam je 20. septembra sestrelil svoje prvo sovra\xc5\xbeno letalo, Spitfira britanske RAF. Februarja 1942 je bil prme\xc5\xa1\xc4\x8den k Erg\xc3\xa4nzung-Jagdgruppe West, do takrat pa je s petimi zra\xc4\x8dnimi zmagami \xc5\xbee postal letalski as._NEWLINE_5. junija 1942 je bil von Kirchmayr preme\xc5\xa1\xc4\x8den k 4./JG 1, ki je imel bazo na Nizozemskem. 17. aprila 1943 je bil ponovno preme\xc5\xa1\xc4\x8den, tokrat je postal tehni\xc5\xa1ki \xc4\x8dastnik v Stabstafflu II./JG 1. \xc5\xbde 22. junija 1943 pa je Von Kirchmayr prevzel prvo poveljstvo v svoji karieri. S \xc4\x8dinom poro\xc4\x8dnika je postal Staffelkapit\xc3\xa4n 5./JG 1._NEWLINE_von Kirchmayr je postal specijalist za boj proti ameri\xc5\xa1kim te\xc5\xbekim bombnikom, ki so napadali rajh v dnevnih akcijah. V eni od bojnih nalog proti bombni\xc5\xa1ki formaciji je bil 1. decembra 1943 v bli\xc5\xbeini Aachna sestreljen in ranjen. Iz svojega Focke Wulf Fw 190 A-5 (W.Nr. 7333) \xe2\x80\x9cRumena 5\xe2\x80\x9d je sicer uspel izsko\xc4\x8diti s padalom a je moral zaradi dobljenih ran nekaj \xc4\x8dasa pre\xc5\xbeiveti v bolni\xc5\xa1nici. Tako je imel do konca leta 1943 na svojem repnem stabilizatorju narisanih 15 oznak za sestreljena sovra\xc5\xbenikova letala sam pa je imel \xc4\x8din nadporo\xc4\x8dnika._NEWLINE_Do zavezni\xc5\xa1kega izkrcanja v Normandiji v juniju 1944 je \xc5\xa1tevilo zmag pove\xc4\x8dal na 35, vendar pa vseh zmag ni mogel potrditi. 15. julija 1944 je bil von Kirchmayr preme\xc5\xa1\xc4\x8den v Stabsstaffel II./JG 1, 13. avgusta pa je bil v boju z ameri\xc5\xa1kimi lovci North American P-51 Mustang spet zadet. Svoje po\xc5\xa1kodovano letalo je sicer uspel zasilno pristati, vendar je bil v boju spet ranjen in je spet nekaj \xc4\x8dasa pre\xc5\xbeivel v bolni\xc5\xa1nici. 1. oktobra 1944 je postal Gruppenkommandeur I./JG 11. Skupini je od januarja 1945 poveljeval na vzhodni fronti, kjer je le-ta uspe\xc5\xa1no delovala kot lovsko bombni\xc5\xa1ka skupina in napadala mostove, voja\xc5\xa1ke kolone in sovra\xc5\xbene kopenske sile. Von Kirchmayr sam je uni\xc4\x8dil en tank in ve\xc4\x8d drugih voja\xc5\xa1kih vozil, poleg tega pa je sestrelil \xc5\xa1e devet sovjetskih lovcev Jakovljev Jak-9, od katerih je kar tri sestrelil 10. februarja in dva 12. februarja._NEWLINE_Med slu\xc5\xbeenjem na vzhodni fronti je bil povi\xc5\xa1an v \xc4\x8din stotnika in predlagan za odlikovanje z Vite\xc5\xa1kim kri\xc5\xbeem. Sprva je bilo odlikovanje sicer zavrnjeno, aprila pa so mu ga vseeno podelili. V istem mesecu je zapustil enoto in se pridru\xc5\xbeil enoti JV 44, s katero je do\xc4\x8dakal konec vojne._NEWLINE_R\xc3\xbcdiger von Kirchmayr je na 392 bojnih nalogah dosegel 50 zra\xc4\x8dnih zmag, od katerih jih je 41 dosegel na zahodni, 9 pa na vzhodni fronti. Med temi zmagami je bilo kar 10 te\xc5\xbekih bombnikov.'